190/2014

L slf. höfðaði mál á hendur F ehf. til greiðslu reikninga vegna lögfræðiþjónustu á nánar tilgreindu tímabili. F ehf. viðurkenndi tilvist reikningana en bar því á hinn bóginn við að  félagið væri ekki réttur aðili að málinu. L slf. hefði þannig verið rétt að beina kröfum sínum að dótturfélagi félagsins, K ehf., enda hefði vinnan verið unnin í þágu þess félags. Í dómi héraðsdóms kom meðal annars fram að hinir umþrættu reikningar væru allir gefnir út á F ehf., auk þess sem félagið hefði sjálft greitt inn á skuldina. Þá yrði af samskiptum aðilanna ekki annað ráðið en að þau hefðu farið fram í nafni F ehf. og að félagið væri greiðandi samkvæmt reikningunum. Voru kröfur L slf. því teknar til greina. Í dómi Hæstaréttar var vísað til tölvubréfs starfsmanns F ehf. til starfsmanns L slf., þar sem fram kom að fyrirtækið myndi standa við nánar tilgreint greiðsluplan, og tekið fram að tölvubréfinu hefði fylgt staðfesting á innborgun þar sem fram kæmi að F ehf. væri greiðandi. Af tölvubréfinu, og greiðslu F ehf. inn á skuld vegna K ehf., yrði ekki annað ráðið en að F ehf. hefði talið sig vera í skuld við L slf. vegna vinnu sem félagið hefði skuldbundið sig til að greiða, án tillits til þess hvort hún hefði verið í þágu hans eða K ehf. Þá yrði að líta til þess að F ehf. hefði ekki gert athugasemdir við reikninga L slf. fyrr en mánuði eftir að bú K ehf. var tekið til gjaldþrotaskipta. Að þessu virtu, en að öðru leyti með vísan til forsendna hins áfrýjaða dóms, var niðurstaða hans staðfest.

Dómur Hæstaréttar

Mál þetta dæma hæstaréttardómararnir H-kk-nf I. J-kk-nf og B-kk-nf B-kk-nf og I-kvk-nf E-kvk-nf settur hæstaréttardómari.

Áfrýjandi skaut málinu til Hæstaréttar 18. mars 2014. Hann krefst aðallega að honum verði einungis gert að greiða stefnda 365.213 krónur, en til vara lækkunar á tildæmdri fjárhæð. Þá krefst hann málskostnaðar í héraði og fyrir Hæstarétti.

Stefndi krefst staðfestingar hins áfrýjaða dóms og málskostnaðar fyrir Hæstarétti.

Fyrir Hæstarétt hefur verið lagt tölvubréf H-kk-ef Þ-kk-ef G-kk-ef 22. maí 2012 til starfsmanns stefnda, en H-kk-nf starfaði á þeim tíma sem atvik málsins gerðust fyrir Keflavik Flight Services ehf., sem var dótturfélag áfrýjanda, en var að öðru jöfnu verktaki hjá ýmsum fyrirtækjum í eigu aðaleiganda áfrýjanda. Í tölvubréfinu var vísað til samskipta við stefnda degi fyrr vegna gjaldfallinna reikninga félagsins við stefnda. Þar sagði svo: „Við munum standa við greiðsluplan það sem við höfum þegar sammælst um með fyrstu greiðslu í júlí og fram í september. Við munum svo að sjálfsögðu reyna að borga inná eftir hentugleika.“ Engin skýring fylgdi innborguninni, 300.000 krónum, en með tölvubréfinu fylgdi staðfesting á henni, þar sem fram kom að áfrýjandi væri greiðandinn. Áfrýjandi heldur því fram að greiðslan hafi verið vegna innborgunar sinnar á skuld við stefnda að fjárhæð 665.213 krónur samkvæmt tilgreindum reikningi, en sá reikningur var ekki gefinn út fyrr en níu dögum eftir að innborgunin var innt af hendi og var með eindaga 29. júní 2012. Fær því ekki staðist að um hafi verið að ræða innborgun á þann reikning. Þvert á móti verður ekki annað ráðið af því sem fram kemur í áðurnefndu tölvubréfi og greiðslu áfrýjanda inn á skuld vegna Keflavik Flight Services ehf. en að áfrýjandi hafi talið sig vera í skuld við stefnda vegna vinnu sem hann hafi skuldbundið sig til að greiða fyrir, án tillits til þess hvort hún var í þágu hans eða Keflavik Flight Services ehf. Þá er þess að gæta að áfrýjandi gerði ekki athugasemdir við reikninga stefnda til hans, sem gerðir voru á tímabilinu frá 31. mars til 31. maí 2012, fyrr en um mánuði eftir að bú Keflavik Flight Services ehf. var tekið til gjaldþrotaskipta með úrskurði 18. júlí sama ár. Að framangreindu virtu, en að öðru leyti með vísan til forsendna hins áfrýjaða dóms verður hann staðfestur.

Áfrýjandi verður dæmdur til að greiða stefnda málskostnað fyrir Hæstarétti eins og í dómsorði greinir.

Dómsorð:

Hinn áfrýjaði dómur skal vera óraskaður.

Áfrýjandi, Flugþjónustan ehf., greiði stefnda, Logos slf., 500.000 krónur í málskostnað fyrir Hæstarétti.